ОТКРИВАНЕ НА КАМПУС „ГЕО МИЛЕВ“

ЛАБОРАТОРЕН КОМПЛЕКС НА БАН

На 12 декември 2023 г. ще се състои Тържественото откриване на Лабораторния комплекс на БАН – кампус „Гео Милев“, който е един от трите научноизследователски комплекса на Центъра за върхови постижения по мехатроника и чисти технологии. Събитието включва церемония „Рязане на лента“ от 12:30 ч. пред реконструирания блок 29 на ул. „Акад. Георги Бончев “ и Ден на отворените врати от 11:00 ч.

Кампус „Гео Милев“ е изграден съвместно от дванадесет научни института на БАН с координираща организация Институт по обща и неорганична химия. Той включва уникална за страната научна инфраструктура, разпределена в 20 новосъздадени и 10 обновени лаборатории. 13 от новосъздадените лаборатории са разположени в реконструирания и модернизиран блок 29, който преди 5 години представлява необитаема, рушаща се сграда. Създаденият кампус предоставя необходимите условия за провеждане на фундаментални и приложни изследвания с цел подпомагане прехода на България към зелена, енергоефективна и кръгова икономика.

През петгодишния период на изпълнение на проекта, дейността на изследователите от кампус „Гео Милев“ бе насочена към разработването на иновативни технологии за получаване, пречистване и съхранение на водород; за улавяне на въглероден диоксид (СО2), за замяна на литиево-йонните батерии с по-безопасни и безвредни батерии; за пречистване на въздух, почви и води чрез каталитични и сорбционни технологии; за използването на отпадъчни продукти и тяхното реинтегриране в нови произвоства; за получаване на технологично важни материали чрез екосъобразни технологии. Получените резултати са публикувани в международни научни списания с висок импакт фактор, които попадат в топ 10% на класацията Web of Science. Седем от учените в Лабораторния комплекс на БАН са сред първите най-добри учени в света съгласно класацията на Станфордския университет.

Гости на церемонията „Рязане на лента“ ще бъдат министър-председателят акад. Николай Денков, министърът на МИР г-жа Милена Стойчева, г-н Бойко Благоев от Постоянното представителство на ЕК, председателят на БАН акад. Юлиан Ревалски, зам. изпълнителният директор на ИА „Програма за образование“ г-н Иван Попов, представители на СУ „Св. Кл. Охридски“, Техническия университет – София и на община „Слатина“.

От 11:00 ч. лабораториите, оборудвани с апаратура, позволяваща изследвания на световно ниво, които се намират в блок 29 на научноизследователския комплекс „Гео Милев“ ще бъдат отворени за посетители.